RÅDETS KONKLUSIONER af 16. december 1997 om evaluering af skoleundervisningens kvalitet (98/C 1/03)

RÅDET FOR DEN EUROPÆISKE UNION HAR -

under henvisning til artikel 126 i traktaten om oprettelse af Det Europæiske Fællesskab,

og ud fra følgende betragtninger:

(1) SOCRATES-programmet er blevet vedtaget, og i programmets aktion III, 3, 1, opfordres Kommissionen til at fremme udveksling af informationer og erfaringer om spørgsmål af fælles interesse;

(2) evaluering af skoleundervisningens kvalitet er et højt prioriteret emne i nævnte aktion;

(3) Kommissionen har siden marts 1996 iværksat forskellige undersøgelser og praktiske foranstaltninger, som belyser spørgsmålet om evaluering ud fra forskellige synsvinkler, og som skal give et overblik over de mange forskellige evalueringsmåder og -metoder, der anvendes på forskellige niveauer;

(4) Kommissionen vil i skoleåret 1997-1998 gennemføre et pilotprojekt med direkte deltagelse af ca. 100 skoler i de lande, der deltager i SOCRATES-programmet; Kommissionen bistås under projektets iværksættelse i de lande, der deltager i programmet, af en rådgivende gruppe sammensat af eksperter på evalueringsområdet, som udpeges af medlemsstaterne;

(5) en række højtstående embedsmænd på uddannelsesområdet har holdt to møder om skoleundervisningens kvalitet i 1995; på disse møder er spørgsmålet om evaluering blevet behandlet ud fra forskellige synsvinkler, idet de forskelligartede og mangfoldige fremgangsmåder, der anvendes i medlemsstaterne, er blevet fremhævet;

(6) det møde, der blev afholdt under det franske formandskab i juni 1995, drejede sig fortrinsvis om elevernes kundskaber, mens det møde, der blev afholdt under det spanske formandskab i november 1995, omhandlede den eksterne evaluering af skolerne og skolernes selvevaluering, idet der i den forbindelse blev lagt særlig vægt på skolens integrering i det omgivende miljø som et kvalitetskriterium;

(7) evaluering er også et vigtigt middel til at sikre og eventuelt forbedre kvaliteten;

(8) undervisningssystemernes kvalitet afhænger af skolerne og kan bl.a. måles på, hvilke fremskridt skolen sætter eleverne i stand til at gøre;

(9) den nutidige samfundsudvikling kræver mere end nogensinde, at staten gør en væsentlig indsats på uddannelsesområdet; effektiviteten af denne indsats bør evalueres;

(10) det er derfor vigtigt at gøre rede for den kvalitet, der er opnået, bl.a. ved hjælp af de midler, der investeres i uddannelse;

(11) foruden de aktiviteter, der er iværksat inden for Den Europæiske Union, bør der også tages hensyn til det arbejde, OECD har indledt på kvalitetsområdet, især gennem CERI's aktiviteter (Centret for Uddannelse, Forskning og Innovation) og INES-programmet (indikatorer i uddannelsessystemerne), samt de internationale undersøgelser af elevers kundskaber, som er blevet foretaget af den internationale sammenslutning til vurdering af skoleresultater (IEA) -

VEDTAGET FØLGENDE KONKLUSIONER:

I. Generelle betragtninger

Det forhold, at man betragter skolernes selvevaluering som redskab til udvikling og forbedring af deres kvalitet, bygger på den antagelse, at skolernes kvalitet bestemmes af en lang række indbyrdes forbundne faktorer. Selv om valget af disse evalueringskriterier afhænger af de lovgivningsmæssige, politiske og budgetmæssige rammer for de forskellige uddannelsessystemer, som udelukkende henhører under medlemsstaternes kompetence, er det ikke desto mindre rigtigt, at lærernes kvalifikationer, uddannelsesprocessens indhold, fællesskabet på skolen, skolens integration i det lokale miljø, institutionens ledelsesfilosofi og det miljø, skolen kan tilbyde, er faktorer, som hver især er bestemmende for skolernes kvalitet.

Eleverne er centrum for skolens virksomhed, og det er skolens opgave at bibringe eleverne værdier, kundskaber, færdigheder og holdninger, som de kan bruge i deres videre uddannelse og i deres liv som europæiske borgere. Evalueringen af disse kundskaber er et vigtigt element ved bedømmelsen af skolens kvalitet og af den undervisning, den tilbyder.

Da den enkelte skole i samarbejde med landets kompetente myndigheder er ansvarlig for kvaliteten af sin undervisning, bør den også råde over instrumenter og procedurer, der kan gøre den mere bevidst om de forhold, der gør det muligt for eleverne at opnå de bedste resultater.

Ved hjælp af disse instrumenter bør institutionen efter behov eller eventuelt i tilknytning til de gældende læseplaner kunne fastslå, hvilke fremskridt den sætter de unge i stand til at gøre som personer, som elever og som fremtidige borgere.

II. Som konklusion opfordrer Rådet

A. medlemsstaterne til

inden for deres politiske, lovgivningsmæssige, budgetmæssige, uddannelsesmæssige og erhvervsuddannelsesmæssige rammer at styrke deres indsats ved at udbygge deres samarbejde om evaluering af skoleundervisningens kvalitet - navnlig evaluering af elevernes kundskaber - for at nå nedenstående mål:

- at fremme oprettelsen af et netværk af de aktører, der deltager i evalueringsprocessen på forskellige niveauer

- at analysere og formidle resultaterne af internationale sammenlignende undersøgelser af evaluering af elevkundskaber

- at fremme udarbejdelsen af evalueringsinstrumenter, der giver institutionerne bedre muligheder for at måle elevernes indlæring og kundskaber

- at formidle eksempler på god praksis

- at evaluere det udbytte, som skoler og undervisere får ved at deltage i de former for samarbejde, som de får tilbudt.

B. Kommissionen til

i forbindelse med de eksisterende fællesskabsprogrammer inden for uddannelse og erhvervsuddannelse samt andre relevante fællesskabsprogrammer og -initiativer og under hensyn til de indhøstede erfaringer med de eksisterende projekter og net, der støttes under disse programmer,

- at styrke det europæiske samarbejde og udvekslingen af informationer og god praksis inden for evaluering af skoleundervisningens kvalitet

- på europæisk plan at drage fordel af og udnytte de nationale erfaringer samt resultaterne af undersøgelser på europæisk og internationalt plan

- at udnytte resultaterne af pilotprojektet maksimalt og endvidere i samarbejde med medlemsstaterne sørge for, at disse resultater udbredes og eventuelt følges op

- at fremme samarbejdet mellem medlemsstaterne, således at der skabes en europæisk ekspertise inden for evaluering af skoleundervisningen, navnlig evaluering af elevernes kundskaber

- inden for de eksisterende fællesskabsprogrammer (og navnlig SOCRATES-programmet) at bidrage til, at undervisere motiveres for og eventuelt instrueres i at udvikle og anvende evalueringsinstrumenter og -metoder

- at tage hensyn til betydningen af emnet evaluering af skoleundervisningens kvalitet i forbindelse med overvejelserne om det fremtidige samarbejde på uddannelsesområdet.